VSRS Sklep I R 66/2022
Sodna praksa Vrhovnega sodišča, 2022-06-15

Civilno-gospodarski oddelek, civilni senat

Karmen Iglič Stroligo (preds.), mag. Nina Betetto (poroč.), dr. Ana Božič Penko

spor o pristojnosti - izvršba na denarno terjatev - krajevna pristojnost - stalno prebivališče dolžnika - katastrska občina - ugoditev predlogu

Na podlagi tretjega odstavka 114. člena Zakona o sodiščih je območje krajevne pristojnosti okrajnih sodišč določeno s katastrskimi občinami. Ker vlada RS ni sprejela uredbe, ki bi določila, katere katastrske občine spadajo v območje posameznega okrajnega sodišča, katastrske občine, ki spadajo v določen sodni okraj, še vedno določa Zakon o postopku za ustanovitev, združitev oziroma spremembo območij občine ter o območjih občin (v nadaljevanju ZPUZSO.

Stalno prebivališče dolžnika, glede katerega upnika predlaga izvršbo na denarno terjatev se nahaja na naslovu, ki je na območju katastrske občine Kozje. Ta v skladu s 57. točko 8. člena ZPUZSO spada v območje občine Šmarje pri Jelšah in s tem v pristojnost Okrajnega sodišča v Šmarju pri Jelšah

Za odločanje v tej zadevi je pristojno Okrajno sodišče v Šmarju pri Jelšah.

1. Upnik je na Okrajno sodišče v Celju vložil predlog za izvršbo na denarno terjatev dolžnika. Okrajno sodišče v Celju se je s sklepom I 223/2022 z dne 11. 4. 2022 izreklo za krajevno nepristojno za odločanje v tej zadevi. Zadevo je po pravnomočnosti sklepa odstopilo Okrajnemu sodišču v Krškem.

2. Okrajno sodišče v Krškem je sprožilo spor o pristojnosti (prvi odstavek 24. člena Zakona o pravdnem postopku - v nadaljevanju ZPP, v zvezi s 15. členom Zakona o izvršbi in zavarovanju - v nadaljevanju ZIZ), ker meni, da je v obravnavani izvršilni zadevi, v kateri gre za opravo izvršbe na denarno terjatev dolžnika, krajevno pristojno Okrajno sodišče v Šmarju pri Jelšah, saj je v predlogu za izvršbo navedeno dolžnikovo stalno prebivališče na naslovu: ... (Občina Kozje), ki se nahaja na območju tega sodišča. Zato je zadevo poslalo v reševanje Vrhovnemu sodišču, ki je po drugem odstavku 25. člena ZPP v zvezi s 15. členom ZIZ pristojno odločati v sporu o pristojnosti med okrajnimi sodišči z območja različnih višjih sodišč.

3. Za odločanje v tej zadevi je pristojno Okrajno sodišče v Šmarju pri Jelšah.

4. Po prvem odstavku 100. člena ZIZ je za odločitev o predlogu za izvršbo na denarno terjatev krajevno pristojno sodišče, na območju katerega ima dolžnik stalno prebivališče; če dolžnik nima stalnega prebivališča v Republiki Sloveniji, pa sodišče, na območju katerega ima začasno prebivališče. Okrajno sodišče v Celju je zato pravilno presodilo, da za opravo izvršbe na denarno terjatev dolžnika, ki nima stalnega prebivališča na njegovem območju, ni pristojno. Napačno pa je presodilo, da je za izvršbo pristojno Okrajno sodišče v Krškem.

5. Na podlagi tretjega odstavka 114. člena Zakona o sodiščih (v nadaljevanju ZS) je območje krajevne pristojnosti okrajnih sodišč določeno s katastrskimi občinami. Ker vlada RS ni sprejela uredbe, ki bi določila, katere katastrske občine spadajo v območje posameznega okrajnega sodišča

, katastrske občine, ki spadajo v določen sodni okraj, še vedno določa Zakon o postopku za ustanovitev, združitev oziroma spremembo območij občine ter o območjih občin (v nadaljevanju ZPUZSO).

6. Stalno prebivališče dolžnika, glede katerega upnika predlaga izvršbo na denarno terjatev, se nahaja na naslovu ..., kar je na območju katastrske občine Kozje. Ta v skladu s 57. točko 8. člena ZPUZSO spada v območje občine Šmarje pri Jelšah in s tem v pristojnost Okrajnega sodišča v Šmarju pri Jelšah.

7. V skladu z drugim odstavkom 25. člena ZPP je Vrhovno sodišče zato odločilo, da je za odločanje v tej zadevi krajevno pristojno Okrajno sodišče v Šmarju pri Jelšah.

Četrti odstavek 114. člena ZS v zvezi s prvim odstavkom 24. člena novele ZS-H.

Ta zakon je bil sicer razveljavljen z Zakonom o ustanovitvi občin ter določitvi njihovih območij (ZUODNO), ki pa katastrskih občin ne določa, zato pri določanju območja krajevne pristojnosti ni relevanten.

Okrajno sodišče v Celju je očitno napačno štelo, da se dolžnikov stalno prebivališče nahaja na območju katastrske občine Koprivnica, ki po z 19. točki 8. člena ZPUZSO res spada v območje občine Krško.

Zakon o pravdnem postopku (1999) - ZPP  - člen 24, 25, 25/2

Zakon o postopku za ustanovitev, združitev oziroma spremembo območja občine ter o območjih občin (1980) - člen 8, 8-57

Zakon o sodiščih (1994) - ZS  - člen 114, 114/3, 114/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.